Jesú maca cʉ̃ ca-ani wiipʉ tunu aáquẽcʉna Jerusalén tʉacã Olivo ca-wamecʉtii ʉ̃taʉpʉ cá-aámi.
Cabero ape rʉmʉ ca-bujuri paʉ Dio wiipʉ cá-aámi tunu.
Camaja nipetirã cʉ̃ tʉpʉ ca-neñapowã,
cʉ̃ ca-buiorijere apigarã.
To bairo na ca-bairo Jesú topʉ ejanumu ejari nare ca-ĩi buiowĩ.
To bairo cʉ̃ ca-ĩi buiori paʉna judío majare cabuerã,
fariseo maja Jesú tʉpʉ ca-ejawã.
Jicão cãromio cõ manapʉ ca-aniquẽcʉ mena rooro cá-átacore camaja watoapʉ cõ ca-ne ejawã.
Cõ ne eja,
oco bairo ca-ĩiwã Jesúre:
—Ʉpaʉ,
atio cõ manapʉ ca-aniquẽcʉ mena rooro cá-ácõre jã bʉga ejawʉ.
Moisé ãnacʉ to bairo cá-ácõre ʉ̃ta rupaa mena ca-ree jĩa rotiyupi.
¿Dope bairo mʉ ĩití mʉa?
To bairo cʉ̃ ca-ĩi jeniñawã,
“Ricati wame cʉ̃ ca-yʉʉ buicʉto,
‘Ca-ñuuquẽcʉ ãmi,’
ʉparãre cʉ̃ mani ĩi wadajãgarã,”
ĩi tʉgooñari.
To bairo cʉ̃ na ca-ĩi jeniñaro apii,
mubia roca cumu,
cʉ̃ wamo jũa mena yepapʉ ca-ucawĩ Jesú.
Cʉ̃re na ca-jeniña janaquẽto apii ca-mubiaricʉ cariape poonʉcari oco bairo na ca-ĩiwĩ Jesú:
—Mʉja mena macacʉ jicãni uno caroorije cá-átiñaquetacʉ ʉ̃taare neri cõre cʉ̃ ree jʉgoato.
To bairo ĩi yaparo mubia,
ca-ucanemowĩ tunu.
To bairo cʉ̃ ca-ĩiro apirã,
“Ca-bui pacoorã majuu jã ãa,”
ĩi tʉgooñari ca-buti peticoama jicãʉri jeto.
Cabʉcʉrã majuu ca-ãna ca-buti jʉgowã.
Na bero aperã quena ca-ʉja buti aáma.
To bairi jicãʉna cãromio mena ca-tua nʉcawĩ Jesú.
To bairi Jesú poonʉca,
jicãona cõ ca-ano tʉjʉʉ oco bairo cõ ca-ĩiwĩ:
—¿Mʉre ca-wadajãrã noo na aáparí?
“Mʉre ca-popiyeyepe ãa,”
¿na ĩiquẽtí?
To bairo cʉ̃ ca-ĩiro:
—Ĩiquẽema,
cʉ̃ ca-ĩiwõ.
Jesú oco bairo cõ ca-ĩiwĩ tunu:
—Yʉ quena,
“Mʉre ca-popiyeyepe ãa,”
yʉ ĩiquẽe.
Aácoja.
Caroorije átinemoqueticõaña,
cõ ca-ĩiwĩ Jesú.